Kaberle: műtét és hosszú pihenő
Akár fél évet is kihagyhat Frantisek Kaberle, a tavalyi szezonban Stanley-kupát nyerő Carolina Hurricanes cseh védője.
A 32 éves játékos hétfőn műtőasztalra feküdt, folyamatosan kiújuló vállsérülése ugyanis csak operációval volt kezelhető. A cseh sztárra legalább négy hónapos kihagyás vár, de könnyen megeshet, hogy csak fél év múlva léphet újra jégre.
„Reméltük, hogy a kezelések hatására meggyógyul, de sajnos nem ez történt, szükség volt a műtétre. Nem lesz könnyű pótolni” – kesergett egy sort Jim Rutherford, a Hurricanes általános igazgatója.
Kaberle tavaly karriercsúcsot jelentő 44 ponttal zárta az észak-amerikai jégkorong profiligát (NHL), hat gólja mellett 38 asszisztot osztott ki. A rájátszásban kilenc alkalommal hozta kihagyhatatlan helyzetbe a társait, míg a támadások befejezését négyszer vállalta magára – nem mellékesen: ő szerezte a Stanley-kupa-győzelmet jelentő gólt az Edmonton Oilers ellen vívott döntő hetedik meccsén.
Hurricanes sztárjaira rájár a rúd: a múlt hónapban Cory Stillman esett át operáción, a vállát fájlaló csatár 40 mecset hagyhat ki.
sport